***ΚΕΙΜΕΝΟ :******ΑΝΤΙΓΟΝΗ ΚΕΦΑΛΑΙΟ : Α΄ ΕΠΕΙΣΟΔΙΟ-Β΄ ΣΚΗΝΗ***

***ΠΡΑΓΜΑΤΟΛΟΓΙΚΑ ΣΤΙΧΩΝ : 280 – 294***🕮 ***ΣΤΙΧΟΙ : 280-331***

**Λέγεις**... **λέγων**: Η επανάληψη του ρήματος δείχνει την ψυχική ταραχή του Κρέοντα και πόσο τον πείραξε αυτό που είπε ο χορός.

**Ἀμφικίονας** **ναούς**: Αναχρονισμός γιατί στην ηρωική εποχή δεν υπήρχαν αμφικίονες ναοί. Οι ναοί ήταν: 1.*Πρόστυλοι* με κολώνες στην πρόσοψη. 2. *Αμφιπρόστυλοι* με κολώνες και στις δύο πλευρές. 3. *Περίστυλοι* με κολώνες σ' όλες τις πλευρές. Οι ναοί αυτοί είναι χαρακτηριστικό της εποχής του Σοφοκλή.

**Γῆν** **ἐκείνων**: Ανήκει στους πολιούχους Θεούς.

**Πόλεως** **ἄνδρες** : Οι αντιπολιτευόμενοι τον Κρέοντα.

**Πόλεις** **πορθεῖ** : Η προδοσία για εκχρηματισμό.

**Ἐξανίστησιν** **δόμων**: Στις επαναστάσεις ή στις δημεύσεις περιουσιών φεύγουν από τα σπίτια τους οι άνθρωποι.

**Κρεμαστοί** : Σύμφωνα με το Αττικό δίκαιο, επιτρέπονταν τα βασανιστήρια στους δούλους.

**Οὐδέν** **γάρ** **ἀνθρώποισι** **οἷον ἄργυρος**... **ἵστασθαι** **βροτῶν** : Το χρήμα παίζει σπουδαίο ρόλο στη ζωή των ανθρώπων. Ο Σοφοκλής διδάσκει ότι το χρήμα είναι το χειρότερο θέσπισμα των ανθρώπων∙ αυτό κυριεύει πόλεις, διώχνει τους ανθρώπους από τα σπίτια τους, οδηγεί την ανθρώπινη συμπεριφορά σε πράξεις επαναστατικές επαίσχυντες.

**Πρίν ἄν... ὑβριν**: Ο Κρέων εννοεί ότι θα τους κάνει τη ζωή (στους φύλακες) βαρύτερη από το θάνατο (πικρή ειρωνεία).

**Τό** **λοιπόν... ὅτι**: Μακάβρια ειρωνεία, αφού πρόκειται να πεθάνουν, προτού να μάθουν.

**Σχεδιάγραμμα** **του** **λόγου** **του** **Κρέοντα** :

Α. Αναιρεί αυτά που υπέθεσε ο Χορός (δηλ. μήπως η ταφή του Πολυνείκη είναι έργο Θεόσταλτο) (στ. 280-288).

Β. Υπόθεση του Κρέοντα για τους πιθανούς δράστες (στ. 289-292) και διατύπωση κατηγορίας εναντίον τους (στ. 293-294).

Γ. Θεωρητική ενίσχυση της κατηγορίας (ανάπτυξη της άποψης για την ολέθρια δύναμη του χρήματος). (στ.295-301).

Δ. Απειλή του Κρέοντα προς τους πιθανούς ενόχους, όποιοι κι αν είναι αυτοί και θεωρητική ενίσχυση της απειλής (στ. 302-314).

**ΣΧΟΛΙΑΣΜΟΣ** **ΤΩΝ** **ΤΜΗΜΑΤΩΝ** **ΤΟΥ** **ΣΧΕΔΙΑΓΡΑΜΜΑΤΟΣ**.

στίχοι 280-288

Α

**«Παῦσαι**, **πρίν** ὁ**ργῆς** **κἀμέ** **μεστ**ῶ**σαι** **λέγων**, 280

**μή** **‘φευρεθῇς** **ἄνους** **τε** **καί** **γέρων** **ἄμα**∙ 281

**λέγεις** **γάρ** **οὐκ** **ἀνεκτά**, **δαίμονας** **λέγων** 282

**πρόνοιαν** **ἴσχειν** **τοῦδε** **τοῦ** **νεκροῦ** **πέρι**∙ 283

**πότερον** **ὑπερτιμῶντες** **ὡς** **εὐργέτην** 284

**ἔκρυπτον** **αὐτόν**, **ὅστις** **ἀμφικίονας** 285

**ναούς** **πυρώσων** **ἦλθε** **κἀναθήματα** 286

**καί** **γῆν ἐκείνων καί νόμους διασκεδῶν**; 287

**ἤ** **τούς** **κακούς** **τιμῶντας** **εἰσορᾷς** **Θεούς**;**»** 288

Εδώ, όπως αναφέραμε, ο Κρέων θεωρεί αβάσιμο τον ισχυρισμό του χορού (στ.278-279) μήπως το έργο της ταφής ήταν Θεόσταλτο. Για να αποδείξει την αβασιμότητα του ισχυρισμού του χορού χρησιμοποιεί ένα συλλογισμό: Θα ήταν Θεάρεστο έργο η ταφή του Πολυνείκη, αν ήταν ευεργέτης της πόλης. Αλλ’ αυτό απορρίπτεται από τα ίδια τα γεγονότα (στ.286,287). Άρα, είναι προδότης και συνεπώς η ταφή του αποκλείεται να είναι έργο των Θεών. Αν δεχτούμε, υπονοεί ο Κρέων, πως η ταφή του είναι έργο θεϊκό, πρέπει να δεχτούμε και το ότι οι θεοί τιμούν τους κακούς (στ. 288). Συνεπώς, κάθε άλλο παρά θεϊκή πράξη είναι η ταφή του Πολυνείκη. Το επιχείρημα που χρησιμοποιεί ο Κρέων, για να ανατρέψει τους ισχυρισμούς του Κορυφαίου εκπροσώπου του χορού, δεν ευσταθεί, Κανείς δεν αρνήθηκε ότι ο Πολυνείκης ήταν προδότης. Και οι ίδιοι οι Θεοί ποτέ δεν προστάτευαν τους προδότες. Όμως η ταφή του νεκρού ήταν ιερό χρέος. Ακόμη κι αν ο νεκρός ήταν προδότης της πατρίδας του, πάλι έπρεπε να ενταφιασθεί (έξω από τα σύνορα της πατρίδας του). Αυτό δεν το σκέφτεται ο Κρέων.

Η αντίδραση του Κρέοντα μπορεί να χαρακτηριστεί βίαιη και ιδιαίτερα νευρική, πράγμα που το δείχνει η **αναίδεια** του απέναντι στους γέροντες του Χορού. Μιλάει με *τρόπο* *προσβλητικό* στους γέροντες, απ’ τους οποίους πριν από λίγο ζήτησε να εγκρίνουν την απόφασή του. (στ.280-281)

Έχει υποστεί ο Κρέοντας κάτι σαν <<*στένωση* *οπτικού* *πεδίου*>>, δηλαδή έχει τυφλωθεί από την <<*ύβριν*>> (=την αλαζονεία) του. Βλέπει μόνο τη δική του άποψη και τίποτε παραπέρα. Πιστεύει ότι έχει δίκιο και υπερασπίζει με πείσμα τις θέσεις του.

Είναι ο Κρέων *δέσμιος* *της* <<*λογικής* *της* *πολιτείας* *και* *της* *εξουσίας*>>. Δεν εξετάζει τίποτα παραπέρα. Δεν θέλει να καταλάβει πως τίποτε δεν είναι απόλυτο και πως μπορεί να κάνει λάθος.

Στους παραπάνω στίχους φαίνεται *η* *τραγικότητα* *του* *Κρέοντα* σε όλο της το μεγαλείο: πιστεύει πως έχει δίκιο και υπερασπίζεται τις απόψεις του. Ακόμη, πιστεύει πως έχει τους θεούς με το μέρος του. Οι θεοί για τον Κρέοντα είναι οι Θεοί της πόλης που εκτελεί τις θυσίες, προστατεύει τους ναούς και προσεύχεται. Είναι, λοιπόν, αδιανόητο αυτοί οι Θεοί να απαιτούν την ταφή ενός προδότη της πόλης.

25.🔒 *ΕΡΩΤΗΣΗ*: Ποιά τα αισθήματα και η στάση των θεατών του δράματος απέναντι στις αυτές του Κρέοντα, όπως διαμορφώνονται στους στίχους 280-288;

🔓 *Απάντηση*: Οι θεατές χωρίζονται σε δύο κατηγορίες: Υπάρχουν αυτοί που συμμερίζονται τις απόψεις του Κρέοντα και αυτοί που την απορρίπτουν.

Λίγοι πρέπει να είναι αυτοί που συμμερίζονται την άποψη του Κρέοντα. Τα λόγια του θα έφερναν στο νου τους την καταστροφή της Αθήνας από τους Πέρσες το 480 π.Χ. Τότε, μερικοί Αθηναίοι πολέμησαν εναντίον της πατρίδας τους στο πλευρό των Περσών. Σίγουρα μερικοί θα αρνούνταν να τους θάψουν, μιας και ήταν προδότες. Ένα άλλο παράδειγμα: Ο Θεμιστοκλής πέθανε εξόριστος στην Περσία. Δε δόθηκε άδεια στους συγγενείς του να φέρουν τα οστά του, για να ενταφιασθούν στην Αθήνα.

Οι περισσότεροι, όμως, θεατές σίγουρα είναι αντίθετοι με τις απόψεις του Κρέοντα. Ξέρουν πως οι νόμοι των Θεών επιβάλλουν την ταφή των νεκρών, ακόμη και αν είναι προδότες (αυτοί θάβονταν έξω από τα σύνορα της πατρίδας τους). Άλλωστε, μετά την μάχη του Μαραθώνα οι Αθηναίοι έθαψαν τους νεκρούς Πέρσες και μετά την μάχη των Θερμοπυλών οι Πέρσες έθαψαν τους 300 του Λεωνίδα. Η μεταχείριση του Κρέοντα προς τον νεκρό Πολυνείκη είναι ιδιαίτερα σκληρή. Όσο προδότης και αν είναι, δεν του αξίζει η μεταχείριση που ο Κρέων αναπτύσσει στους στίχους 205-206 («**ἄθαπτον ... ἐδεστόν πρός κυνῶν... αἰκισθέν**...»)

**ΣΗΜΕΙΩΣΗ**. Με τα λόγια των στίχων 162-191 ο Κρέων είχε φανεί σωστός και δίκαιος ηγέτης και είχε δώσει καλή εντύπωση. Όμως, με την ανακοίνωση της διαταγής του (στ.192-206) αρχίζει να φαίνεται ο πραγματικός του εαυτός. Από τον στίχο 280 και κάτω ο Κρέων ξεπερνά τα όρια και η αρχική καλή εντύπωση εξαφανίζεται εντελώς.

B στίχοι 289-294

«**οὐκ ἔστιν∙ ἀλλά ταῦτα καί πάλαι πόλεως 289**

**ἄνδρες μόλις φέροντες ἐρρόθουν ἐμοί 290**

**κρυφῇ, κάρα σείοντες, οὐδ’ ὑπό ζυγῷ 291**

**λόφον δικαίως εἶχον, «ὡς στέργειν ἐμέ. 292**

**ἐκ τῶνδε τούτους ἐξεπίσταμαι καλῶς 293**

**παρηγμένους μισθοῖσιν εἰργάσθαι τάδε**». 294

Ο Κρέων δεν έχει την παραμικρή αμφιβολία ότι πίσω από την συγκεκριμένη πράξη της ταφής του νεκρού κρύβονται οι πολιτικοί του αντίπαλοι, που έχουν ιδιοτελή κίνητρα. Είναι τυφλωμένος από τη δύναμη της απόλυτης εξουσίας του και όλες οι σκέψεις του τον οδηγούν εκεί. Δεν μπορεί καθόλου να περάσει από το μυαλό του πως κάποιος έθαψε τον Πολυνείκη εκτελώντας ιερό χρέος.

Με τη φράση «**οὐδ’** ὑ**πό** **ζυγῷ** **λόφον** **δικαίως** **εἶχον**» δείχνει την αυταρχικότητα και τον εγωισμό του. Πιστεύει πως έχει το δικαίωμα να κυβερνάει όπως θέλει, χωρίς να δέχεται το διάλογο. Παντού βλέπει και υποπτεύεται συνωμοσίες. Είναι καχύποπτος και επινοεί την ανάγκη αντίδρασης εναντίον του, για να επιβάλλει τη σκληρή του εξουσία. Θεωρεί πως οι φύλακες του Πολυνείκη πληρώθηκαν από τους πολιτικούς του αντιπάλους, για να επιτρέψουν την ταφή του νεκρού (στ.294). *Πιστεύει* *ο* *Κρέων* *ότι* *όλος* *ο* *κόσμος* *κατέχεται* *από* *συμφεροντολογικά* *ιδεώδη*, *εγωισμό*. Δε λαμβάνει καθόλου υπόψη του ότι μπορεί να υπάρχουν και άνθρωποι με ηθικές αρχές και ιδανικά. Δεν είναι, λοιπόν, ο αγαθός άρχοντας, όπως ήθελε να παραστήσει αρχικά τον εαυτό του, αλλά *ο* *καχύποπτος* *τύραννος*, *που* *φοβάται* *και* *υποψιάζεται*.

*ΤΡΑΓΙΚΗ* *ΕΙΡΩΝΕΙΑ*: Ο Κρέων πιστεύει πως την ταφή του νεκρού κανόνισαν, δωροδοκώντας τους φύλακες, οι πολιτικοί του αντίπαλοι. Οι θεατές, όμως, ξέρουν πως η **Αντιγόνη** έκανε την πράξη.